《拟唐凯乐歌四首 其二 应圣期》
明代·王祎

千载开昌运，三灵恊睿谟。金轮神化衍，玉牒庆源储。

砺带河山誓，幅员夷夏图。大明真普遍，万物尽昭苏。

制作兴王夏，歌讴属帝虞。从此承平后，祯祥纪瑞符。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。